મહાભારતથી લઈને અઢળક વાર્તાઓમાં ઉલ્લેખ આવ્યા બાદ આખરે ઈ. સ. ૧૯૨૫માં સ્કૉટલૅન્ડના એન્જિનિયર જૉન લોગી બાયર્ડે ખરેખરા ટેલિવિઝનનું સૌપ્રથમ પબ્લિક ડેમોન્સ્ટ્રેશન આપ્યું. ત્યારથી લઈને આજના HD-3D-IPTV સુધી ટ્રાન્સમિશનની ગંગામાં એટલુંબધું પાણી વહી ગયું છે કે એના દરેક મણકાને એક જ માળામાં પરોવવા બેસીએ તો એકતા કપૂરની સિરિયલ જેવી જ લાંબી ગાથા થાય. કમ્યુનિકેશનના અત્યંત સશક્ત માધ્યમ તરીકે ટેલિવિઝનની શક્તિને પોંખવા માટે ડિસેમ્બર ૧૯૯૬માં યુનાઇટેડ નેશન્સની જનરલ ઍસેમ્બલીએ દર વર્ષે ૨૧ નવેમ્બરના દિવસને વર્લ્ડ ટેલિવિઝન ડે તરીકે ઊજવવાનું નક્કી કર્યું.